“คลัง” เล็งแจกทองกระตุ้นใช้เงินเป๋าตังช่อง 2 ต่อยอดมาตรการ “ชิมช้อปใช้”
"คลัง" เล็งแจกทองกระตุ้นใช้เงินเป๋าตังช่อง 2 ต่อยอดมาตรการ "ชิมช้อปใช้"
28 พ.ย. 2562

นายลวรณ แสงสนิท ผู้อำนวยการ สำนักงานเศรษฐกิจการคลัง (สศค.) ในฐานะโฆษกกระทรวงการคลัง เปิดเผยว่า กระทรวงการคลังยังติดตามประเมินผลมาตรการชิมช้อปใช้เฟส 1, 2 และ 3 อย่างต่อเนื่อง โดยมีผู้ลงทะเบียนรวมกันแล้วกว่า 12 ล้านคน จากที่ให้เปิดลงทะเบียน 13 ล้านคน มีการใช้จ่ายแล้ว 1.5 หมื่นล้านบาท ส่วนใหญ่เป็นการใช้จากกระเป๋าตังช่องที่ 1 ที่รัฐบาลให้ 1,000 บาท
อย่างไรก็ตามในส่วนของการใช้เงินจากกระเป๋าตังช่องที่ 2 ก็มีการใช้จ่ายเพิ่มขึ้นเป็น 1.7 แสนคน วงเงิน 3,600 ล้านบาท จากเดิมที่มีการใช้วันละประมาณ 300 ล้านบาท เพิ่มเป็นวันละ 400 ล้านบาท และจากเดิมที่ใช้จ่ายเฉลี่ย 3,000 บาทต่อคน เป็น 2 หมื่นบาทต่อคน ซึ่งการเพิ่มขึ้นคาดว่าการใช้เงินในกระเป๋าตังช่อง 2 จะมากกว่ากระเป๋าตัง 1 หรือมากกว่า 1 หมื่นล้านบาท ในไม่ช้านี้
“กระทรวงการคลังมั่นใจว่าการใช้เงินในกระเป๋าตังช่องที่ 2 จะเพิ่มขึ้นอย่างก้าวกระโดดต่อเนื่อง เพราะตอนนี้มีผู้เติมเงินแล้ว 2.52 แสนคน แต่ยังไม่ยอมใช้ และข้อมูลที่เก็บโดยละเอียดพบว่า มีผู้ใช้เงินในกระเป๋าตังช่องที่2 เกิน 5 หมื่นบาท มีถึง 3,000 คน ส่วนคนที่ใช้เงินเกิน 3 หมื่นบาท แต่ไม่เกิน 5 หมื่นบาท มี 5.8 หมื่นคน และคนที่ใช้ไม่เกิน 3 หมื่นบาท มีจำนวน 1.08 แสนคน” นายลวรณ กล่าว
นายลวรณ กล่าวอีกว่า มาตรการเพิ่มเติมโดยการจับรางวัลทองเพื่อกระตุ้นใช้เงินในกระเป๋าตังช่องที่ 2 อยู่ระหว่างขออนุญาตจากกระทรวงมหาดไทย โดยจะให้ผู้ที่เติมเงินในกระเป๋าตังช่องที่ 2 ทุก 1,000 บาท ได้ 1 สิทธิ์ และร้านค้าทุก 1 ใบเสร็จ ได้เท่ากับ 1 สิทธิ์ ซึ่งจะเป็นอีกมาตรการที่ทำให้การใช้จ่ายเงินในกระเป๋าตังช่องที่ 2 ได้เพิ่มมากขึ้น เพราะที่ผ่านมาการคืนเงินในส่วนที่ใช้ไม่เกิน 3 หมื่นบาท ได้เงินคืน 15% และส่วนที่ไม่เกิน 5 หมื่นบาท ได้ 20% ก็จูงใจอยู่แล้ว เพราะหากใช้เต็มวงเงินจะได้เงินคืนจากรัฐบาลถึง 8,500 บาท
สำหรับการลงทะเบียนชิมช้อปใช้เฟส 3 ของผู้สูงอายุ เป้าหมาย 5 แสนราย ตอนนี้มีผู้ลงทะเบียนแล้ว 2 แสนราย ส่วนที่เหลือจะมีการเปิดลงทะเบียนไปจนกว่าเต็มจำนวน